Timo Harakka myönsi Ylelle: Puhui ”huolettomasti” aktiivimallin purkamisesta – näin hän sanoi aiemmin

Työministeri tarkenteli aktiivimallin aikataulua Ylelle. Siitä ei ole epäselvyyttä, etteikö se poistu.

Timo Harakka sanoi Ykkösaamussa, että aktiivimallin romuttamisesta ei ole epäselvyyttä.­

Työministeri Timo Harakka kertoi Ykkösaamussa, ettei aktiivimallin poistumisesta ole epäselvyyttä. Aikataulutavoitteena on yhä ensi vuoden alku. Harakka myös kertoo, että aktiivimallin perumisen aikataulusta on ollut epäselvyyttä hänen oman ”huolettoman” sanomisensa seurauksena.

– Lähtökohta on, että valmistelut on syytä aloittaa heti. Siitä ei ole epäselvyyttä, etteikö aktiivimalli poistu. Siitä pidetään kiinni, että tämä leikkuri poistuu, hän kertoo Ykkösaamussa.

Hän jatkaa, että myös aktiivimallin mahdolliset positiiviset vaikutukset työllisyyteen otetaan huomioon. Hän kuitenkin muistuttaa, että mikäli positiivisia vaikutuksia on, ne ovat ”pieni osa urakasta”.

– Joka tapauksessa se ei vaikuta tähän varsinaiseen tavoitteeseen, oli sen lopputulema mikä tahansa, joten tuloksia ei ole mitään syytä jäädä odottamaan, varsinkin kun lainvalmistelu vie aina oman aikansa.

Ykkösaamussa Harakka painotti myös, ettei aktiivimallin kaltaista kömmähdystä haluta enää toistaa. Aiemmin Harakan sanomisista tulkittiin, että aktiivimalli joutuisi romukoppaan jo aiemmin, ennen lokakuussa julkaistavaa selvitystä aktiivimallin mahdollisista vaikutuksista.

Harakka kertoo kuitenkin Ylen Ykkösaamussa tarkoittaneensa nimenomaan valmistelun viivytyksetöntä aloittamista.

Painotti ”välitöntä” muuttamista

Esimerkiksi Demokraatissa Harakka painotti aktiivimallin välitöntä muuttamista. Tämän lausunnon hän antoi kuitenkin, ennen kuin päätyi työministeriksi.

– Voimassa olevaa mallia pitäisi muuttaa välittömästi, kuten kollega Ville Skinnarin (sd.) kanssa esitimme aikaisemmin, hän sanoi Demokraatin mukaan.

Helsingin Sanomille hän sanoi heinäkuussa, että aktiivimalli voidaan purkaa heti, eikä purkamista tarvitse kompensoida uusilla työllisyystoimilla. Harakka ei kertonut HS:lle, milloin esitys on tulossa, mutta oletti sen tapahtuvan lähitulevaisuudessa.

Aktiivimallin sijaan Harakka toivoo edelleen ”aitoa aktivointia”

– Olen puhunut aidosta aktivoinnista, mikä tarkoittaa sitä, että vastikkeellisuutta ei voida odottaa vain työttömältä, vaan sen pitää olla vastavuoroista. Että yhteiskunnan palvelut ovat sellaisia, että voidaan odottaa ihmisen hakeutuvan aktiivisesti työhön. Minusta tärkein tehtävä on että työvoimapalveluita saadaan kehitettyä edelleen niin, että ne vastaavat yksilöllisemmin niitä tarpeita, joita ihmisillä on.

Harakan mukaan aktiivimalli esimerkiksi koskettaa kaikkia, mutta ei huomioi työttömien yksilöllisiä tilanteita. Harakka luettelee Ykkösaamussa, että työttömyyttä on monenlaista. Suurin osa työllistyy hänen mukaansa järkevässä ajassa, mutta erityisesti pitkäaikaistyöttömiä tulisi pystyä ohjaamaan järkevämmin.

– Joillain työttömyys pitkittyy eri syistä, juuri näitä ihmisiä pitäisi pystyä ohjaamaan, valmentamaan ja seuraamaan hiukan nykyistä yksilöllisemmin ja ohjaavammin.

Lisäksi Harakka haluaa helpottaa osatyökykyisten työllistämistä. Hänen mukaansa Suomessa on jopa 65 000 omasta mielestään työkykyistä, jotka eivät pääse työelämään.

Heitä pyritään saattamaan paremmin töihin ”konkreettisilla tavoilla”. Työantajayrityksille tarjolla olisi palkkatukea.